ZAKON O SPREMEMBAH ZAKONA O ORGANIZACIJI IN FINANCIRANJU VZGOJE IN IZOBRAŽEVANJA

1. člen

V Zakonu o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25) se v 46. členu prvi in drugi odstavek spremenita tako, da se glasita: 

»Svet javnega vrtca oziroma šole sestavljajo: trije predstavniki ustanovitelja, trije predstavniki delavcev in trije predstavniki staršev.

Ne glede na določbo prejšnjega odstavka svet javne poklicne oziroma strokovne šole, gimnazije in javnega dijaškega doma sestavljajo: trije predstavniki ustanovitelja, trije predstavniki delavcev, dva predstavnika staršev in en predstavnik dijakov.«.

Štirinajsti odstavek se spremeni tako, da se glasi:

»Svet se lahko konstituira, ko je imenovanih oziroma izvoljenih večina predstavnikov sveta.«.



2. člen
V Zakonu o spremembah in dopolnitvah Zakona o organizaciji in financiranju vzgoje in izobraževanja (Uradni list RS, št. 48/25) se v 49. členu v prvem odstavku letnica »2029« nadomesti z letnico »2032«.



PREHODNA IN KONČNA DOLOČBA

3. člen
(uskladitev aktov o ustanovitvi)

Ustanovitelji javnih vrtcev in šol uskladijo akte o ustanovitvi s tem zakonom v enem letu od njegove uveljavitve.
Sveti javnih vrtcev in šol, imenovani pred uveljavitvijo tega zakona, nadaljujejo delo v dosedanji sestavi do izteka mandata. Če mandat svetu zavoda poteče v enem letu po uveljavitvi tega zakona in akt o ustanovitvi še ni usklajen s tem zakonom, se nov svet oblikuje v skladu s tem zakonom. Če se svet zavoda do dneva uveljavitve tega zakona še ni konstituiral, se ne glede na že izvedene postopke volitev ali imenovanj članov sveta zavoda njegova sestava uskladi z določbami tega zakona pred konstituiranjem sveta zavoda. 

4. člen
(začetek veljavnosti)

Ta zakon začne veljati petnajsti dan po objavi v Uradnem listu Republike Slovenije.




OBRAZLOŽITEV

K 1. členu
Člen spreminja število članov sveta javnega vrtca oziroma šole in tako ponovno vzpostavlja ureditev, kjer so enakomerno zastopani vsi deležniki (predstavniki ustanovitelja, zaposlenih in staršev). V sestavi sveta vzgojno-izobraževalnega zavoda se število zaposlenih zmanjša z dosedanjih petih predstavnikov zaposlenih na tri predstavnike. V srednjih šolah se število predstavnikov staršev in dijakov zmanjša tako, da sta v svetu dva predstavnika staršev in en predstavnik dijakov.
Spremeni se tudi štirinajsti odstavek, saj je v praksi prihajalo do težav s konstituiranjem svetov in posledično delovanjem javnih vrtcev oziroma šol, ker niso bili pravočasno imenovani oziroma izvoljeni vsi člani sveta. Zato se spreminja določba tako, da se bo svet lahko konstituiral, ko bo imenovanih oziroma izvoljenih večina članov.

K 2. členu
Možnost opravljanja dopolnilnega dela za namen razvojnega oziroma raziskovalnega dela znotraj vzgojno-izobraževalnih zavodov se podaljša do leta 2032. Izvedba projektov Evropske kohezijske politike v okviru obstoječe finančne perspektive se bo namreč podaljšala do leta 2030, prav tako pa je treba zagotoviti izvedbo projektov po letu 2030 v okviru naslednje finančne perspektive. 

K 3. členu
Določeno je prehodno obdobje za uskladitev aktov o ustanovitvi, in sicer eno leto od njegove uveljavitve.

Sveti javnih vrtcev in šol, imenovani pred uveljavitvijo tega zakona, nadaljujejo delo v dosedanji sestavi do izteka mandata. Če mandat svetu zavoda poteče v enem letu po uveljavitvi tega zakona in akt o ustanovitvi še ni usklajen s tem zakonom, se nov svet oblikuje v skladu s tem zakonom. Če se svet zavoda do dneva uveljavitve tega zakona še ni konstituiral, se ne glede na že izvedene postopke volitev ali imenovanj članov sveta zavoda njegova sestava uskladi z določbami tega zakona pred konstituiranjem sveta zavoda. 

K 4. členu
Rok za uveljavitev zakona je petnajst dni od objave v Uradnem listu Republike Slovenije.

